CELEX: 62011TN0292
Language: sl
Date: 2011-06-09 00:00:00
Title: Zadeva T-292/11: Tožba, vložena 9. junija 2011 – Cemex in drugi proti Komisiji

13.8.2011   
            
            
               SL
            
            
               Uradni list Evropske unije
            
            
               C 238/23
            
         Tožba, vložena 9. junija 2011 – Cemex in drugi proti Komisiji
   (Zadeva T-292/11)
   2011/C 238/42
   Jezik postopka: španščina
   
      Stranke
   
   
      Tožeče stranke: Cemex S.A.B. de C.V. (Monterrey, Mehika), New Sunward Holding BV (Amsterdam, Nizozemska), Cemex España, SA (Madrid, Španija), CEMEX Deutschland AG (Düsseldorf, Nemčija), Cemex UK (Egham, Združeno kraljestvo), CEMEX Czech Operations s.r.o. (Praga, Češka republika), Cemex France Gestion (Rungis, Francija), CEMEX Austria AG (Langenzersdorf, Avstrija) (zastopnik: J. Folguera Crespo, odvetnik)
   
      Tožena stranka: Evropska komisija
   
      Predloga
   
   Tožeče stranke Splošnemu sodišču predlagajo, naj:
   
               —
            
            
               razglasi ničnost člena 1 Sklepa Komisije z dne 30. marca 2011; podredno, naj razglasi delno ničnost te določbe, tako da tožečim strankam ni potrebno zagotoviti informacij, na katere se nanašajo vprašanja iz Priloge I k Sklepu, glede vsega, kar presega meje, ki jih pravila in načela prava Unije postavljajo Komisiji;
            
         
               —
            
            
               Komisiji naloži plačilo stroškov.
            
         
      Tožbeni razlogi in bistvene trditve
   
   Ta tožba je vložena zoper Sklep Komisije z dne 30. marca 2011 v zvezi s postopkom na podlagi člena 18(3) Uredbe Sveta (ES) št. 1/2003, sprejet v zadevi COMP/39.520 – Cement in cementu sorodni proizvodi.
   Tožeče stranke v podporo svoji tožbi navajajo šest tožbenih razlogov.
   
               1.
            
            
               Prvi tožbeni razlog temelji na kršitvi člena 18 Uredbe Sveta (ES) št. 1/2003.
               
                           —
                        
                        
                           Tožeče stranke v zvezi s tem navajajo, da je Komisija prekoračila meje, ki so v tej določbi in v sodni praksi Sodišča postavljene za izvrševanje njenih pooblastil, tako da je celo zahtevala informacije, za katere ve, da tožeče stranke z njimi ne razpolagajo. Po drugi strani Komisija od tožečih strank zahteva ne le predložitev, temveč tudi obdelavo številnih podatkov ekonomske vsebine, s čimer tako nanje prelaga nalogo preiskovanja, ki pripada njej.
                        
                     
         
               2.
            
            
               Drugi tožbeni razlog temelji na kršitvi člena 18 Uredbe Sveta (ES) št. 1/2003.
               
                           —
                        
                        
                           Po mnenju tožečih strank Komisija zahteva predložitev informacij, ki niso potrebne za preiskavo domnevnih omejevalnih ravnanj, navedenih v izpodbijanem sklepu: gre za informacije, ki niso povezane s predmetom preiskave, za javne informacije, za informacije, ki so že bile predložene kot odgovor na predhodne zahteve, ali pa gre za obdelavo podatkov.
                        
                     
         
               3.
            
            
               Tretji tožbeni razlog temelji na kršitvi načela sorazmernosti.
               
                           —
                        
                        
                           Tožeče stranke v zvezi s tem navajajo, da je Komisija od njih zahtevala predložitev informacij, katerih zbiranje in obdelava – poleg tega, da sta v veliko primerih nepotrebna – predstavljata prekomerno in nesorazmerno breme, da jim je postavila izjemno kratek rok za odgovor in zavrnila prošnje za podaljšanje roka.
                        
                     
         
               4.
            
            
               Četrti tožbeni razlog temelji na kršitvi člena 296 PDEU, ker naj Komisija po mnenju tožečih strank ne bi zadostno obrazložila potrebnosti in sorazmernosti zahtevanih informacij.
            
         
               5.
            
            
               Peti tožbeni razlog temelji na kršitvi načela pravne varnosti, saj naj bi izpodbijanemu sklepu manjkali gotovost in natančnost.
            
         
               6.
            
            
               Šesti tožbeni razlog temelji na kršitvi člena 3 Uredbe (EGS) št. 1/1958 o določitvi jezikov, ki se uporabljajo v Evropski gospodarski skupnosti.
               
                           —
                        
                        
                           Tožeče stranke v zvezi s tem navajajo, da Komisija izpodbijanega sklepa podružnicam, na katere se ta sklep nanaša, ni posredovala v jeziku držav članic, pod pristojnost katerih spadajo, s čimer je zavestno otežila zbiranje podatkov.